བརྡ་ཡིག་༠༠༠༠༠༣༧༡༔གཉིད་འོད་གསལ་འདྲེས་པའི་དག་སྣང་ངོར༔ཡུལ་ཡངས་པ་ཆེན་པོ་སྐྱིད་མོའི་ཐང་༔ཁོད་སྙོམས་ཤིང་ཉམས་དགའི་ཆུ་སྐྱེས་བཞད༔མཁའ་སྤྲིན་བྲལ་ཉི་གཞོན་གསལ་བ་ཡི༔ལྷོའི་ནམ་མཁར་སྐར་ཆེན་མཇུག་རིང་ཤར༔མེ་འབར་བས་ནམ་མཁའ་མེ་རིས་ཁྱབ༔མཇུག་བརྐྱང་བའི་ངོས་ནས་དུད་པ་འཐུལ༔འོག་བར་སྣང་ས་གཞི་ཁྱབ་པ་རྨིས༔བདག་སེམས་ལ་དམག་ངོ་ཨི་ཡིན་བསམ༔སྐབས་དེ་རུ་ཡེ་ཤེས་མཁའ་འགྲོ་མ༔མ་བདེ་ཆེན་དབང་གི་རྒྱལ་མོ་ཡིས༔ངག་སྙན་པས་གླུ་འདི་ལོན་པ་ཐོས༔ཨ་ཨ༔ཨཻ༔ཀློང་ཕྱོགས་མཐའ་ཡས་པ་ཀ་དག་གཞི༔གཞི་སྐྱོན་བྲལ་ཡོན་ཏན་རྫོགས་པ་ཆེར༔ཆེར་གོམས་འབྲས་སྔོན་སྦྱངས་ལས་འཕྲོ་སད༔སད་ཙམ་ལས་གདིང་ཐོབ་ཨ་མའི་བུ༔བུ་མ་ཡེངས་ཉོན་དང་ངས་གླུ་ལེན༔གཞི་ཀ་དག་ཆོས་དབྱིངས་སྐྱེ་མེད་ཀློང་༔མདངས་འགགས་མེད་ལྷུན་གྲུབ་སྒོ་མཆེད་པས༔གདངས་མ་ངེས་འཁོར་འདས་གཉིས་སུ་ཤར༔ཐད་ཁོད་སྙོམས་ཡངས་པ་ཐབས་ཀྱི་ཆ༔ཉམས་དགའ་བའི་ཆུ་སྐྱེས་སྣང་བའི་རྒྱན༔སྟེང་ནམ་མཁའ་སྤྲིན་བྲལ་ཤེས་རབ་ཆ༔འོད་གསལ་གྱི་ཉི་མ་ཡེ་ཤེས་རྒྱན༔ཡུལ་གཞན་དབང་རང་སྣང་ཡེ་ཤེས་ཀློང་༔དོན་ངོ་བོ་ཉིད་དུ་དག་མཉམ་ཐལ༔བརྡ་གོའམ་སྐྱེས་མཆོག་ཀློང་གྲོལ་པ༔གཟའ་མཇུག་རིང་ལྷོ་ཡི་ནམ་མཁར་ཤར༔མེ་འབར་བས་སྟེང་གི་མཁའ་དབྱིངས་ཁྱབ༔མཇུག་དུ་བ་སྔོ་ནག་ས་གཞི་འགེངས༔དྲི་མནམ་པས་ཉམ་ཆུང་བརྒྱལ་བ་རྣམས༔ཁྱོད་བསྟན་པ་གཟའ་ཡིས་བསྲུང་བ་དང་༔ཉམས་རྟོགས་པའི་བར་ཆད་བསྲེགས་པ་དང་༔ཡུལ་འདོད་ཁམས་དབང་དུ་བསྒྱུར་བ་དང་༔དགྲ་དམ་ཉམས་མ་རུངས་བཏུལ་བའི་བརྡ༔དུང་མདོག་གི་ཟླ་བ་ཤར་ནས་ཚེས༔ཟླ་འོད་ཀྱིས་སྣང་སྲིད་ཁྱབ་པ་དང་༔རབ་བསིལ་གྱི་ཟིལ་པ་འདེབས་པ་རྣམས༔ལྷ་ཚོགས་བདག་ཡབ་ཡུམ་བསྟན་ལ་གདུང་༔ཆོས་སྙིང་ཐིག་བསྟན་མདངས་ཕྱུང་བ་དང་༔བརྒྱུད་འཛིན་ལ་དངོས་གྲུབ་སྩོལ་བའི་ལྟས༔ནུབ་པདྨ་རཱ་གའི་རི་བོ་ལ༔འོད་དམར་པོས་ས་སྟེང་གཡོགས་ནས་སུ༔སྤང་མེ་ཏོག་རྣམས་ཀྱི་གདངས་གསལ་བྱེད༔ལྷ་གནོད་སྦྱིན་དམར་ནག་བསྟན་ལ་བརྩེ༔བོད་ཁམས་ཀྱི་སྐྱེ་འགྲོའི་བློ་དབང་བསྒྱུར༔བརྒྱུད་འཛིན་གྱིས་ས་སྟེང་ཁྱབ་པའི་ལྟས༔བྱང་གནམ་ལྕགས་འབར་བའི་རི་བོ་ལ༔ལོ་ཐོག་དང་འབྲས་དྲུག་སྨིན་རྒྱས་ཤིང་༔ཆུ་ཆེན་པོ་ཕྱོགས་མཚམས་བརྒྱད་དུ་འབབ༔འདི་བསྟན་པའི་སྲོག་ཤིང་རི་བོ་ལ༔དངོས་གྲུབ་ཀྱི་ལོ་ཐོག་རྒྱས་པ་དང་༔ཡུལ་ཆེན་པོ་བརྒྱད་དུ་དར་རྒྱས་རྟགས༔དེ་ཁྱོད་ཀྱི་བསྟན་པའི་སྔ་ལྟས་ལགས༔ད་མཐའ་དབུས་འཁྲུགས་རྩོད་ཆེར་མོད་ཀྱང་༔གནས་མི་བདེའི་འཚུབས་མ་ལང་རྐྱེན་ནི༔ཡུལ་མཐའ་ཡི་དམ་སྲི་དབུས་སུ་ཤོར༔བདུད་མི་སྲུན་སྐྱེ་བུས་བློ་སྙིང་དཀྲུགས༔ལས་མཚོན་འཁྲུགས་གཡུལ་འགྱེད་ཁྲག་ཏུ་རོལ༔ཡུལ་གཅིག་མགོ་གཅིག་གི་མི་ལོན་ཀྱང་༔ད་ཕན་ཚུན་མཐུན་པ་རེ་དཀོན་ཙམ༔དུས་སྙིགས་མ་བདུད་ཀྱི་བསྟན་པ་འདིར༔ལས་སྨོན་ལམ་ལོག་པའི་དམ་སྲི་དགུས༔འཕྲུལ་ཀླ་ཀློར་དགའ་བའི་བི་ན་ཡིས༔བློ་ཆོས་ལ་དགའ་བའི་བན་བཙུན་བསླུ༔ཚོང་ཁེ་དང་དམེ་འཁྲུགས་ཀུན་ཇག་སྤྱོད༔ལས་སྡིག་སྤྱོད་སྤྱང་ཀུའི་རྒྱུད་དུ་འགྱུར༔དེ་བཟློག་ཐབས་ལས་ལ་བརྩོན་འདོད་ན༔གནས་བསྟན་གཞི་དགོན་གནས་ཐམས་ཅད་དང་༔དོན་ཚུལ་བཞིན་བསྟན་ལ་འཇུག་པ་ཡི༔འཁོར་བཀོལ་དང་སློབ་འབངས་དཔོན་སློབ་ཀུན༔ལྷ་ཡི་དམ་སྲུང་མའི་བསྙེན་སྒྲུབ་འབད༔ལོ་རེ་བཞིན་ཚོགས་བསྐང་ཁྲི་རེ་དང་༔དུས་རྒྱུན་དུ་སྨོན་ལམ་རྣམ་དག་གདབ༔ལས་དེ་ལྟར་བྱས་པའི་གནས་གང་དག༔དཔལ་པདྨ་འོད་ལྟར་བཀྲ་ཤིས་འགྱུར༔ཞེས་ཟེར་ནས་ཆོས་ཉིད་མཁའ་ལ་ཡལ༔སྤྲང་མ་ནུས་བདུད་འཇོམས་རྡོ་རྗེས་སྨྲས༔དགེའོ།།།།